**Автобиография**

**на акад. Дамян Николов Дамянов, дмн.**

**Дата и място на раждане:** 24.02.1946 г., с. Драгоево, Шуменски окръг (Варненска област)

**Образование:**

* **Средно:** 1958-1964 г., Втора средна политехническа гимназия „Никола Вапцаров“, г. Шумен
* **Висше:** 1964-1971 г., Висш медицински институт, София

**Специализации в страната и чужбина:**

* 1975 г., специалност по хирургия;
* 1985, 1986, 1987 г. в СССР, Москва - Всесъюзен научен институт по хирургия, трикратно по един месец;
* 1988 г. в Германия, Хановер, Гьотинген, Мюнхен – тримесечна специализация, стипендиант на Фондация DAAD;
* 1994 г., Гърция, Атина – двуседмична специализация по онкохирургия;
* 1994 г. Германия, Гьотинген – едномесечна специализация по лапароскопска хирургия;
* 1995 г., Германия, Хановер, Фарнкфурт – двумесечна специализация, стипендиант на Фондация DAAD;
* 2002 г. – Курс по мениджмънт и управление към Факултета по обществено здраве, МУ – София;
* 2003 г., Италия, Местре – двуседмична специализация по еднодневна хирургия;
* 2003 г., Германия, Хановер – едномесечна специализация по органна експлантация.

**Владеене на чужди езици:** немски и руски – добре; английски – ползва.

**Научни звания и научни степени:**

* 1978 г. – Кандидат на медицинските науки (приравнено на „Доктор по медицина“);
* 1985 г. – Доцент по хирургия;
* 1991 г. – Доктор на медицинските науки
* 1996 г. – Професор по хирургия
* 2008 г. – Член-кореспондент на БАН
* 2012 г. – Академик на БАН
* 2016 г. – „Доктор Хонорис Кауза“ на Шуменския университет;

**Научна дейност:** участие като отговорен редактор и автор в 33 научни книги и монографии; участие като отговорен редактор и автор в 4 учебници; научни публикации – над 280, от тях над 25 в чужбина; научни доклади – над 415, от тях над 55 пред чуждестранни конгреси, проведени в европейски, азиатски страни и у нас; цитирания – над 350 у нас и в чужбина.

Водещи заглавия сред научните книги:

Хирургична анатомия. Д. Дамянов, Н. Виденов и съавт., Издателство на БАН „проф. Марин Дринов“, 2012, 424.

Основи на хирургията, Д. Дамянов, В. Димитрова и съавт. Издателство на БАН „проф. Марин Дринов“, 2012, 479.

Еднодневна хирургия, Д. Дамянов и съавт, Издателство на БАН „проф. Марин Дринов“, 2013, 182.

Хирургия на черния дроб, жлъчната система, панкреаса и далака, Д. Дамянов, В. Димитрова и съавт. Издателство на БАН „проф. Марин Дринов“, 2017, 492.

Хирургия на херниите, стомашно-чревния тракт и ретропериториалното пространство, Д. Дамянов и съавтр, Издателство на БАН „проф. Марин Дринов“, 2018, 429.

**Други активности в областта на науката:** участие в научни съвети – 3 + участие във Факултетен и Академичен съвет на МУ – София; участие в редколегии – 16; участие в експертни комисии и съвети като представител на науката – 5; патенти, изобретения, внедрявания, полезни модели – 1 изобретение, 1 полезен модел, 15 рационализации; почетен рационализатор, 1985 г.; участие в научни проекти– 13 в България; председател и член на организационни комитети на научни прояви у нас и в чужбина – над 100; членство в научни организации – 4 в България, 6 – в чуждестранни и международни асоциации.

Основни области на научни и научно-практически постижения:

* Внедрява първата българска лазерна установка в хирургичната практика. Чрез CO2 лазер са извършени за първи път лазерна папилосфинктеротомия, чревни и стомашни резекции, екстирпация на чревни полипи, стерилизиране на ехинококова кухина, обработка на дермоидни кисти и гнойни рани и др. Експериментално използван хелий-неонов лазер за кожни тумори;
* Разработва трудния проблем за хирургично лечение на неовладимата с медикаменти и други средства обстипация при и без аномалии на дебелото черво;
* Развива направлението за повторни реконструктивни операции на жлъчната система след нараняване или увреждане от конкременти. Участва в модернизирането на хирургичното лечение на жлъчно-каменната болест – след внедряването на лапароскопската холецистектомия в страната през 1992 г., я извършва в ръководената от него Клиника по хирургия към УМБАЛ „Царица Йоанна - ИСУЛ“ през 1993 г. Съвместно с гастроентеролози, участва във внедряването на комбинирани ендоскопски, лапароскопски и конвенционални техники при лечението на тази болест. Внедрява медицински техники на хирургични намеси, признати за рационализации, както и операцията на Saypol в страната.
* Съвместно с гастроентеролози участва в активизирането и разширяването на хирургичните намеси при панкреатични псевдокисти и кисти чрез внедряването на всички видове конвенционални операции и на алтернативни пункционни методи. Въвежда новости в хирургичното лечение на острия и хроничния панкреатит;
* Развива резекционната чернодробна и панкреатична хирургия в ръководената от него Клиника в съответствие с постиженията в световния опит.
* Внедрява генетичните изследвания при колоректален рак, неговите наследствени форми и при полипозни синдроми в сътрудничество с генетици. Инициира създаването на национален регистър по тези заболявания към Клиниката му. Участва в описанието на генетична мутация, специфична за българската популация. За първи път извършва „профилактични хирургични намеси“ при този контингент болни.
* Участва в разработването на проблемите за хирургичния сепсис, нозокомиалните инфекции, антибиотичната профилактика и лечението, антибиотичната резистентност, като организира национални дискусии и консенсуси. Внедрява в своята клиника ефективен модел на антибиотична листа и контрол върху употребата на антибиотиците с полезен икономически ефект, съвместно с клинични фармаколози.
* Продължава традицията на своя пръв учител в хирургията проф. Д. Маринов за анатомично направление в дейността на хирурзите. Подготвя книгата „Хирургична анатомия“ в съавторство с анатоми и хирурзи.
* Публикува за първи път у нас „Еднодневна хирургия“, в която са разписани правилата за подбор на болни, за организация и управление, за подбор и обучение на персонала, за контрол и отчетност, за да се постигнат ефективност, качество на медицинската помощ и икономически изгодни резултати.
* За първи път в страната подготвя книгата „История на хирургията в България“.

**Преподавателска дейност:** преподавател в Медицинския университет – София с лекции пред студенти и стажанти до 2016 г. вкл.; ръководител, организатор и лектор на курсове по следдипломно обучение по хирургия, лапароскопска хирургия, еднодневна хирургия и тематични курсове по органни и системни заболявания. Средна учебна натовареност – между 200 и 320 учебни часа годишно.

**Защитили докторанти:** 9; научен ръководител на още 3-ма докторанти; под негово ръководство са хабилитирани още 7 хирурзи като доценти и професори; ръководител на специализацията на 32-ма клинични ординатори.

**Професионална биография:**

* 1985 г. – 1995 г. завеждащ Сектор по жлъчно-чернодробна и панкреатична хирургия към Клиниката по хирургия на Научен институт по гастроентерология МА – София;
* 1995 г. – 2016 г. – ръководител на Клиниката по хирургия към Клиничен център по гастроентерология при МУ-София;
* 1998 – 2016 г. – ръководител на Клиничния център по гастроентерология;
* 1990 - 1998 г. – член на Специализирания съвет по хирургични болести към ВАК;
* 2003 – 2006 г. – член на Специализираната комисия по хирургични болести към ВАК;
* 2006 – 2009 г. – член на Президиума на ВАК; 2009 г.–2012 г. заместник-председател на ВАК;
* 2003 г. – 2012 г. – член на Факултетния и Академичния съвет на МУ – София;
* 2013 г. - 2016 г. – заместник-председател на БАН;
* От 2017 г. – заместник-председател на Събранието на академиците и член-кореспондентите при БАН.

**Обществена дейност:**

* 1988 г. – член на Бюрото на Съюза на научните работници в България; 1990– 1998 г. – заместник-председател на Съюза на учените в България; 1998 – 2016 г. – председател на Съюза на учените в България; от 2017 г. – член на Управителния съвет на СУБ.
* 2002 – 2014 г. – председател на Българското хирургическо дружество (3 мандата);
* От 2015 г. – член на Управителния съвет на БХД.
* От 2015 г. – председател на Съвета на настоятелите на Шуменския университет.

**Награди:** Орден „Стара планина – I-ва степен“ – 2003 г.; Орден „Св. Св. Кирил и Методий“ – 2015 г.; Почетен знак на лента „проф. Марин Дринов“ на БАН – 2006 г.; почетен гражданин на гр. Шумен и на гр. Велики Преслав – 2006 г.; почетен знак „Ескулапус“ на МУ – София – 2006 г.; Почетен член на Румънската асоциация по хирургия и на Сдружението на хирурзите в Македония – 2008 г.; звание „Медик на годината 2008“, от инициативен комитет към в-к „Форум медикус“; „Лекар на България, 2011“ по линия на МЗ, Съюз на българските медицински дружества и в-к „Български лекар“; „Лекар на годината, 2018“ по линия на Български лекарски съюз; други почетни отличияот БЛС, СУБ, Българска асоциация по история на медицината, БЧК, Медицинските университети от Варна, Пловдив, Плевен и др.